Valmet Automotiven rekrytointikampanja toi yhtiölle hyvän tuloksen.

Valmet Automotiven Uudenkaupungin autotehtaalle on lähetetty lyhyessä ajassa tuhansia työhakemuksia. Yhtiön mukaan maalis-huhtikuun rekrytointikampanjassa hakemuksia tuli kaikkiaan 4 378, kun tehtäviä oli avoinna 1 060.

Noin puolet hakijoista on Varsinais-Suomesta ja Satakunnasta. Paljon kiinnostuneita asuu myös Uudellamaalla, Pirkanmaalla ja Pohjois-Pohjanmaalla. Rekrytointikiertueella Automotive vieraili kahdeksassa kaupungissa eri puolilla Suomea.

– Valmet Automotive on osoittanut olevansa poikkeuksellisen kiinnostava työnantaja valtakunnan laajuisesti. Aktiiviset rekrytointitoimenpiteemme niin verkossa kuin kentällä ovat varmistaneet erinomaisen määrän laadukkaita hakijoita, toteaa henkilöstöjohtaja Tomi Salo tiedotteessa.

Autotehdas lisää henkilöstöä nopeaan tahtiin Mercedes-Benzin GLC-katumaasturin tuotantoon. Tiedotteen mukaan uusia työntekijöitä on rekrytoitu viime vuoden loppupuolelta alkaen, ja kaikkiaan tehdas palkkaa noin 1800 uutta henkilöä. Tällä hetkellä autotehtaalla työskentelee kaikkiaan jo yli 2500 henkilöä, ja määrä nousee vuodenvaihteessa noin 3700 henkilöön.

Yhtiön mukaan se aikoo avata lähipäivinä verkossa vielä avoimen haun autonrakentajille.